उन्नीं सौ चालिएं दे दशक दे बारहें कविएं दिआं एह् रचनां उस बेल्ले दे कवि सम्मेलनें दिआं कबितां न, इसकरिऐ, इंदे’च व्यक्तिगत अनुभव दी गहराई यां उच्ची कलात्मकता दी चमक नेईं आई सकी। इंदे विषय बी इने-गिने न— करसानें-मजूरें ते गरीबें दे दुख-कसालें, डोगरे देसै दा शलैपा, डोगरें लोकें दी सुस्ती, नींदर ते भोलापन, उंदी आपूं’चें दी फुट्ट, डोगरें दी ब्हादरी, नमीं अजादी, पहाड़ें दा जीन, पहाड़ी सुंदरी, डोगरे सिपाही, ते लुड लीडरें ते धर्मै दे ठेकेदारें दी धमालदारी। इस दशक दी डोगरी कविता लोक-गीतें दी परम्परा थमां अजें मती गेडी गेई दी सेही निं होंदी; सगों इन्नै लोक-गीतें दा स्पष्टवाद, नझक्कपुना ते भावाभिव्यक्ति दी सैहज सरलता किश किश मुहाई ओड़ी दी लब्भदिऐ। कन्ने गै,बनाई-सुआरी दी, अंलकारपूर्ण, भाव-भरोची, कलापूर्णकविता दा बांकापन, रमज, नखार ते बना-संगार बी अजें एह्‌दे’च नेईं उब्भरेआ।